DECLARACION UNIVERSAL DE DERECHOS HUMANOS 

[Preamble] 

Hapovaun jau cuzati cunuunicun ja jahaquin jau cuzaquin jan jonivo jaton 

derechojato horixonyovaatimun nutuztirazi jaha hapovohnucanpu. Jaton 

derecho jato respetaxonyamahaito terroristaquicavizquin hapo zinaativo 

shinanquin. Nutuztirazi j aharazix ravucananhi jatimunhcanquihnucanpu. 

Nutuztirazinxon jaton hapovaun jato nichinha vohax hiyoohi tziztocohoonivomun 

"Naciones Unidas" quin yohihi nonhcanucanpu, jahonxonmun cuzaxon jau 

cuzatirahqui yohiquin quirica cunuucannixohqui, quiyoovi jonin janovi jau 

Guzatimunhquimun yohicanixohqui. Jato mucativo shinanquin tiirazi jato 

chituyovaatimunhquimun yohicanixohqui. Xanovomun vutzacun jonimun 

vutzahcanquihnuyamaquin jaacavizrazi jatimun yohicanixohqui. 

Jato hinaativo shinanquin sharaahi jaquizti janon jato jau cuzaquinxanhquinmun 

yohicanixohqui. Nutuztirazixon jaton hapon jato nichinha vohax "Naciones 

Unidas" tziztocohoohi voxonmun nutuztirazinoha jaton derecho jato 

respetaxonxahinnovo jato jau cuzaquinxanhquinmun yohicanixohqui, tzovan jato 

hinaati shinanquin. 

Ja jahaquin jau cuzati quirica cunuunivo ja jahaquin jau cuzanonvo jato joniya 

xanovo 

honanmatimunhcanquihnucanpu. Jaa jato nichinhai jonin jato 

chituyovaatimunhqui. Tzovanrivi jato 

hinaayamatimunhqui. 

Asamblea General jarixonmun "Declaracion Universal de los Derechos 

Humanos" yohicanixohqui. Jaa nutuztirazin jaha jonivaun jaton hapovutan ja 

jahaxanhquin yohiquinmun cunuunivohquiqui shinanquin quiyoo jonivorivi 

jonitzavaun derechorivi respetaxonxahinnovo yohiquinmun tzova 

hinaayamaxahinnovo jato 

yohicanixohqui. 



Cooncovin jaton nutunxon jahoxanhquin nututzaxon ja jahaxon jau cuzati 
yohiquin quiricanan cunuunivo ja jahaquin respetaxon ja jahaquin jau cuzahira 
hapovohquiqui hiintimunhcanquihnu, Naciones Unidavaun jonivo hixon ja 
jahaquin jau cuzahoxanhquin nututzanoharocon jato hinaahirahcanihqui 
hiintimunhcanquihqui. 

Articulo 1 

Tzovan jato jumahaito hinaayamanonmun vacunoxcanquihnucanpu. Tzovan jato 
zinaayamanonmun vacunoxcanquihnucanpu. Jonitzan 
derechocavizyahtoxrivimun vacunoxcanquihqui. Quiyoovinin shinanquin 
hiromaquin jaucuzahavorahquiqui shinantimunhcanquihqui. Vacurazixquicavizhi 
quiyoovinixjatimunhcanquihnucanpu. 

Articulo 2 

Nan quiricanan jau cuzati quiyoo cunuunivo ja jahaquin jau cuzatimunhnucanpu. 
Joni quiyoovinin derechorivimunhqui tzova hinaayamatimunhcanquihqui. Nan 
quiyoo derechoyannunhcanquihqui. Joxohocatzi chaho, vinshinhocatzi panshin, 
jonihocatzi xano, quechua yovanhaihocatzi castellano yovanhai, Dios 
coonhaihocatzi Dios coonyamahai, cuzaquin jaton hapo shinanhoxanhquin 
vutzaquin shinanhai, rato nutunoha jahavaun jauyahocatzi jaumahizra jaton 
caivohqui jahavo, raquihaxra vacucanixqui, cutzarazira tuxuhcanihqui, vutza 
sharaacunmun vutza hiromamaamahcanquihqui jaacavizrazimunhcanquihqui. 
Rato partido politico tanahirahcanihqui, quiricayahocatzi quiricamahizrivi vutza 
nututzanohax vuharazi ja quiyoovi jato jaquinhsharaatimunhqui jaacavizrazi. 
Vutza nutun jato jaton nutu hinaahancun jato hinaayamahavohquicavizquin jato 
sharaaquin jaquinhtimunhqui. 

Articulo 3 



Tzova rutupanan jato quiyoovi hamamatimunhqui. Cuunyamahaito tzova 
hinaativo shinanquin jato hamamatimunhqui. Tzova muhutivo shinanquin jato 
hamamatimunhqui. 

Articulo 4 

Jamun haruzquin jonitzan tzova hinaati shinanquin jato hamamatimunhqui. 

Articulo 5 

Pishtacovin tzova muhuhoxanhquin hovaa yohinna haquicavizquin 
muhuyamatimunhqui. Januquinrivi tzova ranoomayamatimunhqui. 

Articulo 6 

Quiyoo nutunxon jato jaton nutun vonixo jaton nutun j ahahquicavizquin jato 
quinhtimunhcanquihnu, javi jaton quiricamahlzha. 

Articulo 7 

Quiyoo jonimun derechoyahcanquihnu, jaacavizrazimunhcanquihqui jato 
jaquinhsharaatimunhqui. Nan quiricanan cunuunivo ja jahayamaquin jato 
hiromativo shinanquin jato chituyovaatimun ja nutun jaha hapohqui. Jonitzan jato 
jaton hapo janumapahain jato hamamatimunhnucanpu. Tuxu jato sharaatan, tuxu 
jato hiromapahato jato hamamatimunhnucanpu. 

Articulo 8 

Ja nutun jaha juesvaun jato quiyoovi jau yohihaito nincaayovaatimunhnucanpu. 
Jaton jato hiromativo shinanquin ja jahaquin jau cuzati yohiquin ja nutun jaha 
hapovaun quirica cunuuni jumaquin jato hiromativo shinanquin. 

Articulo 9 



Pishtacovin tzova jau cuzayamahaito haruzquin hachixon caravozomuran 
ninonhoxanhquin jan nutunoha nututzan catannon nichintimamunhnucanpu. 

Articulo 10 

Vutza sharaacunmun vutza hiromahqui yohiyamatimun juesqui. Jato 
rutuhaxquihcavan jonitzan jato chanicahanhain nincaatimun juesqui hontzahavo 
coonmacun. 

Articulo 1 1 

1 . Cooncovin liiromaquin jau cuzaliazquinhcain tzova 
chanicanyamatimunhnucanpu, cooncovin hiromahavaun honanhamahton. 
Cooncovin hiromaxo honanxon jamuncovinrocon muslntun yohinon 
yohihoxanhquin tzova jonitzan yohixonon yohitimunhqui. Hichaxon 
nincaanovo jato nincaaquihintimun juesnucanpu, cuzaquin yohihira 
jonihquiqui jatonrivi nincaanovo. 

2. Tzova jonin hiromaquin jau cuzaxo vunaacovin 
chanicahantimamunhnucanpu, nan nutun j ayamahocatzi nututzan ja 
jahaqui hiromaquin jau cuzayamatimuniiqui quin yohiquin quirica 
cunuunivo yamacun. Jau cuzaxo jato casticayovaayamatirivimunhqui. Ja 
jau cuzaxo jato casticati yohiquin quirica cunuunivo zununruz jato 
casticatimunhqui, chipo moha ramaama hiromaniivaun chipo quirica 
hunaa hiromaxo jato casticati yohiquin cunuunivo jajahayamaquin. 

Articulo 12 

Pishtacovin tzova ja jahacomun min hainya min vacuvoxanhpuhxon, nan jaton 
tapazan jato jiquinyamaxon, nan jato quirica nichinxonavaun jato yohihama jato 
vupunahanxon jato hayamatimunhqui. Jatoqui yovanquin "hiromamun nan 
jonihnu" quin jato yohiyamatimunhqui. Nan quiricanan jau cuzati yohiquin 



cunuunivo ja jahaquin jau cuzaquin quiyoo jato chituyovaatimunhnucanpu, jaton 
hainvoya jaton vacuvo jato cuzahantivo shinanquin. 

Articulo 13 

1 . Raquirazi vopahi vohax raqui japahi jaton nutun jatimunhcanquihnucanpu. 

2. Jaton nutunohax nututzan vohax jaquiriviz vupahi 
vutimunhcanquihnucanpu. 

Articulo 14 

1 . Jau Guzayamaxo jato hachipaiiquin jato vunahaivaun j aton nutunohax 
nututzan votimunhcanquihnucanpu, jarixon jato chitunonvo. 

2. Coonrocon hiromaquin jau cuzahax jaton nutunohax joconvahin nututzan 
paxahi voyamaticanquihqui, jato jarixon chitunonvo. Ja jahanovomun 
cuunyamahi Naciones Unidasquihqui. 

Articulo 15 

1 . Quiyoo jonivo nututzarazinohax ciudadadnotimunhcanquihnucanpu. 

2. Tzova pishtacovin jato "min nutunoha jonimatimun minhnupuhxon vutza 
nututzanoha jonimatimun minhnupu" quin tzova yohiyamatimunhqui 
nomun haruzquin. 

Articulo 16 

1 . Jonix moha puxcoonix hainhaivaun caahirivi xanox puxcoonix vunitimun 
xanovohnucanpu janovirazi vihannatimunhcanquihqui. Nan yora joxoya 
vihannahax, nan yora chahoya vihannahax, nan yora vinshinya 
vihannahax, nan yora panshinya vihannahaxqui 
vihannatimunhcanquihqui. 

Vutza nututzarazin jahatoxrivi vihannahax, vutza Dios tanahaivovutanrivi 
vihannatimunhcanquihqui. Ja jahaquin jau cuzati yohiquin jaton nutunxon 



quirica cunuunivo ja jahaquin ja vihannaharazi jato jamun haquin 
chitutimunhcanquihnucanpu jununnaxorivi jato chitutimunhcanquihqui. 

2. Pishtacovin tzova vihannanon vihannamapatimamunhqui. Jamun cuunhax 
vihannapahi vihannatimunhcanquihqui. 

3. Juman jaha joni vacuya jaquinhsharaatimunhqui. Ja jato nichinhai 
honivaun jato chituyovaatimunhnucanpu, joni vacuyamun 
sharaacovinhqui. 

Articulo 17 

1 . Maiyatan jauyapanan tzova hamamatimamunhqui. Joni naharivi jaquizti 
jauyaha jato jaquizti jauyayamanon yohitimamunhqui. 

2. Pishtacovin tzova jamun haruzquin jau nininyamatimunhcanquihqui. 

Articulo 18 

Jamun jaurazi shinanpaiquin siiinannovo jatimunhqui. Jamun shinanquirivi ratora 
sharaahqui siiinanxon ratora hironianqui shinannovo jatimunhqui. Jamun Dios 
coonhoxanhquin coonyamanovo jatimunhqui. Jamun jaton hitinrivi quiyoovinin 
jaton Dios sharaaquin yohinovo jatimunhqui jajahaqui yohihaiton. Vutza 
jonivutan sharaaquin yohihoxanhquin j atoztipan vahinxon yohihoxanhquin jaton 
tapazmuranxon yohinovo jatimunhqui. Jaton hitin jato vutzarazi ja jahaquin jau 
cuzanon honanmanonvo jatimunhqui. Jamun jaton Dios cuzaquin sharaaquin 
yohitirahqui yohixon, jamun jaton cuunman fiestanonvo jatimunhqui. 

Articulo 19 

Jamun jaton shinanun jau shinanxon jau yohipaiiquin yohinovo jatimunhqui. 
Jamun jau shinanhaito jato mucaaqui jaquin hayamanonvo jatimunhqui. Jamun 
jau honanpaiiquin honanxon jau nincaahoxanhquin quirica cunuunivo yovanxon 
cuzaquin shinanhirahcanihqui jamun shinannovo jatimunqui. Quiyoovinin quirica 
cunuuhoxanhquin jau shinanxon yohinovo jatimunhqui. Nututzanxon quiricanan 



jovi nututzan nichinpanan jato hamamayamatimunhnucanpu. Jajahapaquin 
cunuuxon nichinhoxanhquin radionon yohiquin vutzarazin jau cuzaxon jovi 
camatimunhqui. 

Articulo 20 

1 . Jamun tziztocohoopaiihi joni naha jaquizti tziztocohoonovo 
jatimunhnucanpu, tzovarocon mucaaqui jaquin hayamahi. 

2. Tzovan jonitza nahax tziztocohoohaivaun jatovutan 
tziztocohoomapatimamunhnucanpu, j umahaito. 

Articulo 21 

1 . Jamun quiyoovinin jaton nutun jaha hapon jau cuzaxanhquin shinanhain 
jatonrivi ja jahaxanhquin shinantimunhcanquihnucanpu. Ja j atonvl jau 
cuzahoxanliquin vutzarivi jato jau cuzaxontanon nichintimunhcanquihqui. 

2. Quiyoovi jato jaton hapon jau vinonvo jatimunhnucanpu, vutza jato jau 
hinanhaivo ja jahaquin. 

3. Quiyoovinin tzovax jaton hapocatzirahquiqui catootimunhcanquihnucanpu. 
Cutzahtin pishta varixutuu vinoohainmun ratocatzira jaton hapo 
vunaahquiqui, jato catootimunhcanquihqui. Jato catooxanhquin 
"elecciones" hatimunhqui j atorocon paranyamaquin. Jamun j aton 
shinanuruz quiyoovinin tzovax jaton hapocatzirahquiqui catooxanhquin 
quirica cunuutan nanutimunhnu, tzovan tzova catooxanhquinra hacanihqui 
honanyamanovo. Jamun jaa jato cuunhaivo jaa jato catoonovo 
hiitimunhnucanpu. 

Articulo 22 

Nutuztipan jaha joni quiyoo jaun muronyamahi jarimunhcanquihnucanpu. Joni jau 
hichayahtonjaumahiz jaha jato jau hinantimunhnucanpu. Vutza nuturazirivi jau 
hichanicaton vutza nututza jaumahizha jau hinantimunhcanquihqui. Jato 



noviyamaquin jato zinaayamahavo ranoyamahi jatovutan jahax shinansharaaya 
jahax sharaanovo. 

Articulo 23 

1 . Joni quiyoo jamun yonoopaiiquin yonoo vunahax yonoonovo 
jatimunhnucanpu. Ranoyamasharaahi sharaanox yonootimunhcanquihqui. 
Yonoo vunahaito jato yonoo vunaxontimun jaton hapohqui. 

2. Joni ravuu jaquizti yonooquin jacaviz ravuu yonoohaito jato ja ravuuvi 
zunun copiitimunhqui. 

3. Jato yonooxonai joni vacuya jato copiiyovaatimunhcanquihnucanpu, jau 
maxcaayamahi ranoyamahi jaha jato zinaayamaquin jato jaquinhnovo. 
Yonooxon coriiqui vihaxjapanavan zununyamahaito hiinquin jato jau 
hinantimun hapohqui. 

4. Ja yonoohai joni jaquizti tziztocohoohax cuzhax yonootirahqui yohihi 
yovannovo jatimunhnucanpu. Jato 

Articulo 24 

Joni yonoohai quiyoo jovinnon jatimunhqui. Jovinhi jaxon jamun jau cuzapaquin 
jau cuzanonvo jatimunhqui, cuzacatzi hora naha yonoonon jato 
yohitimamunhqui. Tii varixutuuztlrazi vinootan yonooyonoohi jovinhaito jato javi 
yonooyamahi jaha jato copiitimunhqui. 

Articulo 25 

1 . Joni quiyoo ja vacuyarazin hizintivo shinanquin jaton vacuvo 

chituyovaanonvo jatimunhqui. Nan jiriti maxcaayamahax, nan chopan 
muronyamahax, nan jaton jati tapazyahaxqui janonvo jatimunhqui. 
Hizinhax hirooxanhquin jato rahonnon hospital vunaxon doctor 
vunatimunhcanquihqui. Yonoomahiz jaha quiyoo joni yonoo hinantimun 
hapohqui. Nanrazirivi jato jau hinantimun hapovohqui, joni hizinya, xanovo 



vunu namani, yovaaxunivo, ja cuzhax yonootima jonivoya ja jamuncovin 
hiruzhi jaun muronyamahi yonoopanavaun cuzhax hitimacun jahatiya jato 
jau hinantimun hapovohqui. 
2. Nan xanovo tohoyavi nan vacu maxcorivi chituyovaatimunhnucanpu. 
Mutzonanhamahton vacunivaun mutzonananhahton vacuvocavizquin 
vacuvo jaquinhtimunhnucanpu. 

Articulo 26 

1. Jamun quiyoo escuelahnonvo jatimunhnucanpu. Escuela Primariaya 
Basica Laboral jiquixanhquin copiiyamatimunhnucanpu. Escuela 
Primarian vuiinon vacuvo nichintimunhqui. Nan jau cuzati honanyovaahax, 
nan yonoo yovaayacatzi nan doctorpaiihax, nan abogadopaiiquin quirica 
honanyovaahavo haruzquinovo jatimunhnucanpu. Quirica 
honanyovaacatzi quiyoovinix Universidad vuiipanavaun vuiitimacun jaa 
honanyovaa mishtin jato vuiimatimunhnucanpu. Jaa honanma mishtin 
jaton japan jato coriiquinin copiixonha javi honanmahax vuiipaihaito jato 
vuiimayamatimunhcanquihqui, javi yovacux coriiquiya jaton japa jacun. 

2. Colegionxon jato jau honanmahavaun joni quiyoovinix shinan 
sharaayaxanhquin onantimunhcanquihnucanpu. Yoratzan derechorivi 
respetaxonxanhquin honantimunhcanquihqui. Quiyoovinin jumahaito jato 
hinaayamatimunhquirivi honannovo jatimunhqui. Nututzan 
jahamunhcanquihqui tzova yohiyamaquin jovitzan yovanhaitorivi 
xocotzamunhcanquihqui, jato yohiyamaxanhquin honantimunhcanquihqui. 
Colegionxon jato jau honanmahavaun Dios coonhoxanhquin Dios 
coonyamahirahcanihqui jato yohiyamahi j axanhqui 
honantimunhcanquihqui. Naciones Unidasan jau yohimacun yohlhaitoja 
jahaquin yohiquihinxahinnon jato honanmatimunhqui rutunnativo 
shinanquin. 

3. Joni vacuvoya jamun jaton shinannun cuzaxon jaton vacuvo jau 
honanmahirahcanihqui jato jati honanmanonvo jatimunhnucanpu. 



Articulo 27 

1 . Jamun jaton fiestan jaurazi cuzahi nan vuahax, nan cunuuhaxquin jau 
sharaavo cuzanonvo jatimunhqui. 

Jamun jaton shinannun tzovan jau cuzayamahi jau ramixon vutza jonitzan 
jau raminicahtonrivi jahon jau cuzatimunhcanquihqui. 

2. Tzova pishtan jau rami sharaahoxanhquin tzovan jau ja jahaquin 
cunuuyamanicun cunuuxo jato copiiyovaatimunhcanquihqui. 
Jatoncovinqui hayamanivaun hayooquin jau cuzahax hixon coriiqui 
visharaxanhquin jau cuzanivo tananon jayamatimunhcanquihqui. 

Articulo 28 

Cooncovin nututzarazinxon joni quiyopan nan quiricanan ja jahaxon jau 
Guzaxanhquin cunuunivoja jahaquin jau cuzahirahcanihqui 
hiintimunhcanquihqui. 

Articulo 29 

1 . Nocun comunidad jaha hapovaun nocu jau cuzanon yohicun ja jahaquin 
jau cuzatimunhnucanpu. Ja jahaquin jau cuzahi ranoyama sharaahi 
jatimun nonhqui shinan sharaayahtox. 

2. Caaquinrivinon nocun nutunxon jau cuzati cunuunivaun ja jahaquin jau 
cuzahain caaquinrivi nututzanxon jau cuzati cunuunivoja jahaquin jau 
cuzatimunhcanquihnu, nocu cuunyamahaito hinaayamahavan nocunrivi 
jatox cuunyamahaito jato hinaayamatimun nonhqui. Joni 
shinansharaayatimun nonhnucanpu, shinan sharaayamun nonhqui nocu 
honannovo jaxon jato jau cuzahato nocun nutunxon haquintimun 
nonhnucanpu, ranoyama sharaahi jaxon nocun hapovo catooxanhquin. 

3. Naciones Unidasxon tziztocohooxon nan quiricanan cunuunivorazi ja 
jahaxon jau cuzaxanhquin yohiyamanivan ja jahaquin jau 
cuzayamatimunhnucanpu. 



Articulo 30 

Nan quiricanan jau cuzati yohiquin cunuunivo quiyoo jumayamaquin ja jahaquin 
jau cuzatimun nonhnucanpu. Joniztipaxjumahonon naha jonin nan quiricanan 
cunuunivo jumaquinja jahaquin jau cuzayamahaitonmun hiromaquin 
shinanhlhcanquihnucanpu. 



